  Виталий Пронин Шаерамы улӥсьёс пӧлын 86,2 процентэз мурт выжыысь калыкъёс шоры ӟеч учко, соослы пумитъяськон уг кылды.Нациосын ужан политикая министерство кылем арын тыршемезлы йылпумъянъёс лэсьтӥз но азьланезлы ужъёссэ чаклаз. Кенешез усьтӥз нациосын ужан политикая министр Лариса Буранова. Со пусйиз: ар куспын шаермылэн пӧртэм сэрегъёсаз ортчытэмын 300-лэсь ятыр ужрадъёс, акциос пӧртэм выжыысь калыкъёслэсь кусыпъёссэс юнматон вылысь. Та ласянь шаерамы югдур адӟем карымон но гань-гань. - Асьмеос адӟиськомы, кыӵе секыт улонзы Украинаын, - вера министр Лариса Буранова. - Огъя кунмылы, республикамылы та вакытэ тужгес но сак луоно - тужгес но нациосын ужанъя политикаез нуон ласянь: калык кусыпъёсты сӧрыны турттӥсьёс пӧламы медаз луэ. Удмуртиын та ласянь бадӟым уж нуиське. Кылем арын ортчытэм юалляськон возьматӥз: шаерамы улӥсьёс пӧлысь 86,2 процентэз мурт выжыысь калыкъёс шоры ӟеч учко, соослы пумитъяськон мылкыдзы уг кылды. Таӵе выллем юалляськонъёсты радъяны кутскем дырысен такем бадӟым лыдпустӧй вал на. Россиысь калыкъёслэн ассамблеязылэн кивалтӥсез Светлана Смирнова сюлмаськемъя Россиысь улосъёсын матысь аръёсы кылдыны кулэ ресурсной центръёс: ӵапак соос бадӟым уж нуозы нациосын ужан политикаез эшшо но пайдаёгес-ӟечгес радъян понна. Пусйымон: нырысетӥез таӵе центр кылдытэмын Ижысь Эшъяськон юрт бордын. Та вакытэ азьланьтӥське солэсь ужзэ рос-прос радъян, инъет кылдытон. Удмуртилэсь адӟем карозы мукет улосъёс но: асьмелэнэз вылэ пыкъяськыса, таӵе центръёс усьтӥськозы мукет улосъёсын но. Пусйытэк кельтыны уг луы: берло вакытэ бадӟым саклык висъяськыны кутскиз билингвизмен герӟаськем ужпумъёслы. Нялтас вераса, Удмуртиысь 2 кун кылъёсты - удмуртсэ но ӟучсэ - тодыны кулэ шуыса лыдъясьёс миым 4 процентлы йылӥзы. Нациосын ужан политикая министр Лариса Буранова пусъемъя, кылдытэмын билингвизм ужпумъёсты эскерись нимысьтыз группа. Отчы пыризы Историяя, кылъя но литературая Удмурт институтысь тодосчиос, кылэз эскеронэн вырись специалистъёс но мукет экспертъёс. Усьтэмын ни та ужпумлы сӥзем сайт - со пыр котькудӥз тодматскыны быгатоз тодосчиослэн усьтонъёсынызы, трос пайдаёзэ тодоз кылъёсты дышетон сярысь но трос мукетсэ. Елена Тугашова  